**Budapest Főváros Önkormányzata Közgyűlésének**

**.../2022. (...) önkormányzati rendelete**

**a partnerségi egyeztetés szabályairól**

Budapest Főváros Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében, és a településkép védelméről szóló 2016. évi LXXIV. törvény 12. § (4) bekezdésében meghatározott feladatkörében eljárva a következőket rendeli el:

**1. A partnerségi egyeztetés esetei, a partnerek köre**

**1. §**

Budapest Főváros Önkormányzata helyi partnerségi egyeztetést folytat le

*a)* Budapest Főváros településfejlesztési tervének és településrendezési tervének (a továbbiakban együtt: településterv),

*b)* Budapest Főváros településképi arculati kézikönyvének (a továbbiakban: kézikönyv), és

*c)* Budapest Főváros településképi rendeletének (a továbbiakban: településképi rendelet)

készítése vagy módosítása során.

**2. §**

A helyi partnerségi egyeztetésben partnerként részt vehet a Budapest közigazgatási területén

*a)* állandó lakóhellyel, tartózkodási hellyel vagy ingatlantulajdonnal rendelkező természetes személy;

*b)* székhellyel, telephellyel vagy ingatlantulajdonnal rendelkező gazdálkodó szervezet;

*c)* működő vallási közösség;

*d)* működő fővárosi területi nemzetiségi önkormányzat;

*e)* működő olyan bejelentett érdekképviseleti vagy civil szervezet, amelynek az alapító okirata, alapszabálya szerint a tevékenységi köre kiterjed a településtervvel, a kézikönyvvel, vagy a településképi rendelettel kapcsolatos ügyekre.

**2. A partnerek tájékoztatásának módja**

**3. §**

(1) Új településterv vagy kézikönyv készítése esetén az elkészült új településterv, kézikönyv tervezetéről szóló közlemény a lakossági fórum időpontját legalább 8 nappal megelőzően kerül közzétételre Budapest Fővárosi Önkormányzata hivatalos honlapján és a Főpolgármesteri Hivatal Ügyfélszolgálati Irodában. Az elkészült tervezet megtekinthető továbbá a lakossági fórum napján a lakossági fórum helyszínén is.

(2) Településterv vagy kézikönyv módosítása esetén a partnerek véleményezési lehetőségét a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló kormányrendelet (a továbbiakban: Kr.) szerinti E-TÉR-ben történő egyeztetés biztosítja. Az erről szóló közlemény legkésőbb az E-TÉR-be történő feltöltéssel egyidejűleg közzétételre kerül Budapest Fővárosi Önkormányzata hivatalos honlapján és a Főpolgármesteri Hivatal Ügyfélszolgálati Irodában.

**4. §**

(1) Településképi rendelet készítése vagy módosítása esetén, amennyiben a rendelet építmények fővárosi helyi védelem alá helyezését is tartalmazza, az elkészült településképi rendelet, rendelet-módosítás tervezetéről szóló közlemény a lakossági fórum időpontját legalább 8 nappal megelőzően kerül közzétételre Budapest Fővárosi Önkormányzata hivatalos honlapján és a Főpolgármesteri Hivatal Ügyfélszolgálati Irodában. Az elkészült tervezet megtekinthető a lakossági fórum napján a lakossági fórum helyszínén is.

(2) Településképi rendelet készítése vagy módosítása esetén, amennyiben a rendelet építmények fővárosi helyi védelem alá helyezését nem tartalmazza, a partnerek véleményezési lehetőségét a Kr. szerinti E-TÉR-ben történő egyeztetés biztosítja. Az erről szóló közlemény legkésőbb az E-TÉR-be történő feltöltéssel egyidejűleg közzétételre kerül Budapest Fővárosi Önkormányzata hivatalos honlapján és a Főpolgármesteri Hivatal Ügyfélszolgálati Irodában.

**3. A partneri vélemény beküldésének és nyilvántartásának módja**

**5. §**

(1) A partner a 3. § (1) bekezdésben és a 4. § (1) bekezdésben foglalt esetekben a véleményét megadhatja

*a)* a közlemény megjelenésétől számított 15 napon belül elektronikus úton

*aa)* elektronikus levélben a közleményben meghatározott e-mail-címre történő megküldéssel, vagy

*ab)* hivatali kapun keresztül a közleményben meghatározott címre való feltöltéssel; továbbá

*b)* a közlemény megjelenésétől számított 15 napon belül papír alapon

*ba)* postai küldeményben a Főpolgármesteri Hivatal közleményben meghatározott címére küldve, vagy

*bb)* személyesen leadva a Főpolgármesteri Hivatal Ügyfélszolgálati Irodáján; valamint

*c)* a lakossági fórumon szóban, amelyről jegyzőkönyv készül.

(2) A partner a 3. § (2) bekezdésben és a 4. § (2) bekezdésben foglalt esetekben a véleményét a Kr. szerinti E-TÉR felületén adhatja meg.

**6. §**

A lakossági fórumról készült jegyzőkönyv a lakossági fórumot követő 10 munkanapon belül közzétételre kerül Budapest Fővárosi Önkormányzata hivatalos honlapján.

**7. §**

(1) A partneri véleményeket a Főpolgármesteri Hivatal kezeli és összesíti a partnerségi egyeztetés közleményében meghatározott határidő lejártát követő 10 munkanapon belül.

(2) Az (1) bekezdés szerint összesített partneri vélemények feltöltésre kerülnek a Kr. szerinti E-TÉR egyeztetési felületére, a feltöltéssel a helyi partnerségi egyeztetés lezárásra kerül.

**4. Adatkezelés a partnerségi egyeztetés során**

**8. §**

A partnerségi egyeztetés során felmerülő adatkezelésre vonatkozó lényeges információkat (így különösen az adatkezelés célját, jogalapját, a kezelt adatok körét, az adatkezelés időtartamát, az érintett jogait, jogorvoslati lehetőségeit) egyedi adatkezelési tájékoztató, a Budapest Főváros Önkormányzata és a Főpolgármesteri Hivatal ezzel összefüggő adatkezelésének általános szabályait pedig – a vonatkozó európai uniós és magyar jogszabályok keretei között – a Budapest Főváros Önkormányzata és a Főpolgármesteri Hivatal adatvédelméről, adatbiztonságáról és a közérdekű adatok szolgáltatásának rendjéről szóló normatív utasítás tartalmazza, amelyek Budapest Főváros Önkormányzata hivatalos honlapján hozzáférhetők.

**5. Záró rendelkezések**

**9. §**

Ez a rendelet 2022. július 1-jén lép hatályba.

**10. §**

Hatályát veszti a partnerségi egyeztetés szabályairól szóló 16/2019. (IV. 24.) önkormányzati rendelet.

|  |  |
| --- | --- |
| dr. Számadó Tamás főjegyző | Karácsony Gergely főpolgármester |

Általános indokolás

Az Alaptörvény 32. cikk (2) bekezdésében meghatározott eredeti jogalkotói hatáskörében, és a településkép védelméről szóló 2016. évi LXXIV. törvény (a továbbiakban: Törvény) 12. § (4) bekezdésében meghatározott feladatkörében eljárva a Főváros Közgyűlés a partnerségi egyeztetés szabályairól új rendeletet alkot.

A Törvény 12. § (4) bekezdése alapján, valamint a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet (a továbbiakban: Korm. rendelet) 59. § (1) bekezdése és 75. § (1) bekezdése értelmében az önkormányzat partnerségi rendeletet alkothat a településtervek, a kézikönyv vagy a településképi rendelet készítése, módosítása tekintetében. Ennek érdekében a Fővárosi Önkormányzat a helyi adottságoknak megfelelően a Korm. rendelet vonatkozó szabályainak hatályba lépésével egyidejűleg új rendeletben szabályozza a partnerségi egyeztetés részletes szabályait.

A rendelettervezethez a jogalkotásról szóló 2010. évi CXXX. törvény (Jat.) 17. § előírásainak megfelelően hatásvizsgálat készült. A Jat. 19. § (2) bekezdésében előírtaknak megfelelően megtörtént a lakosság közvetlen tájékoztatása a www.budapest.hu honlapon keresztül annak érdekében, hogy az érintettek tudomást szerezzenek a készülő rendelet-tervezetről.

Részletes indokolás

**Az 1. §-hoz és a 2. §-hoz**

Meghatározza a rendelet tárgyi hatályát és a partnerségi egyeztetésben résztvevő partnerek körét.

**A 3. §-hoz és a 4. §-hoz**

Meghatározza a partnerek tájékoztatásának módját.

**Az 5–7. §-hoz**

Szabályozza a partneri vélemény beküldésének és nyilvántartásának módját.

**A 8. §-hoz**

A partnerségi egyeztetés során alkalmazandó adatkezelés szabályokra történő utalást tartalmazza.

**A 9. §-hoz és a 10. §-hoz**

A hatálybalépésről, valamint a korábban hatályos partnerségi rendelet hatályon kívül helyezéséről rendelkezik.